Kig mod New York. Eller mod dit hjem. Og hvis du er bange for højder, så lad endelig være med at kigge ned. TV 2/Bornholm er taget til Camp Adventure som del af et sommerprojekt mellem TV 2-regionerne. Mange danskere ventes igen i år at feriere i Danmark, og hvad skal de så opleve? TV2 Øst har guidet journalist William Husted og fotograf Kristian Vang fra TV 2/Bornholm rundt i det sjællandske sommerland i fire forskellige kategorier - og når det handler om action, er turen selvfølgelig gået til Camp Adventure i Gisselfeld Klosters skove på det sydøstlige Sjælland. Her er der garanti for sug i maven og angstprovokerende oplevelser. Danmarks største klatrepark tager dig 25 meter op over skovbunden - deroppe, hvor de fleste af os nok helst vil undgå kigge ned. Og når klatreturen er overstået, står det 45 meter høje Skovtårnet klar med en fuldstændig sindssyg udsigt over området - et fantastisk bygningsværk. Man kan høre fuglene og flyene, og de mange mennesker, der snakker om oplevelsen nede på jorden, går tydeligt igennem, selv om de befinder sig 45 meter under os. Heroppe kan man spejde mod Tokyo eller New York. Og hvis man kan finde retningen; hjem.

Opsummering:
Camp Adventure i Gisselfeld Klosters smukke skove på det sydøstlige Sjælland byder på sug i maven og en storslået udsigt.